Η έννοια και το νομικό καθεστώς της κυβερνητικής πράξης 

α) Νομοθετική πρόνοια 

1. Ένα ειδικό θέμα που έχει απασχολήσει την επιστήμη του δημοσίου δικαίου σε δυσανάλογο προς την πρακτική του αξία βαθμό[footnoteRef:1] είναι η νομική κατηγορία των κυβερνητικών πράξεων. Σε  νομοθετικό επίπεδο, το άρθρο 45 παράγραφος 5 του ΠΔ 18/1989[footnoteRef:2], που κωδικοποιεί τη νομοθεσία για το Συμβούλιο της Επικρατείας και εφαρμόζεται στην ακυρωτική διαδικασία ενώπιον των Διοικητικών Εφετείων και Πρωτοδικείων, ορίζει λακωνικά ότι «δεν υπόκεινται σε αίτηση ακύρωσης οι κυβερνητικές πράξεις και διαταγές, που ανάγονται στη διαχείριση της πολιτικής εξουσίας». Η ένταξη των κυβερνητικών πράξεων στο κεφάλαιο περί αιτήσεως ακυρώσεως και η έλλειψη αντίστοιχης διάταξης στον Κώδικα Διοικητικής Δικονομίας, που αφορά τα ένδικα βοηθήματα ουσίας ενώπιον των Τακτικών Διοικητικών Δικαστηρίων, δεν πρέπει να εκπλήσσει. Τούτο οφείλεται στο γεγονός ότι, όταν ανέκυψε το ζήτημα, το βασικό ένδικο βοήθημα κατά των διοικητικών πράξεων ήταν η αίτηση ακυρώσεως. Σημειώνεται ότι αντίστοιχη διάταξη περί εξαίρεσης των κυβερνητικών πράξεων από τον ακυρωτικό έλεγχο περιελάμβαναν και τα προηγούμενα νομοθετήματα για το Συμβούλιο της Επικρατείας[footnoteRef:3].  [1:  Β. Σκουρής, Διοικητικό Δικονομικό Δίκαιο Ι, Εκδ. Σάκκουλα, Θεσσαλονίκη, 1996, σ. 60.]  [2:  Κωδικοποίηση διατάξεων νόμων για το Συμβούλιο της Επικρατείας, ΦΕΚ Α΄8.]  [3:  Όμοια διάταξη (άρθρο 46 παρ. 3) περιείχε ο ιδρυτικός του Συμβουλίου της Επικρατείας Νόμος 3713/1928 (Α΄ 273), ο οποίος ακολούθησε κατά βάση τον Ν. 290/1914 (Α΄ 260), λαμβάνοντας υπόψη και το από 27.11.1927 σχέδιο νόμου «περί συγκροτήσεως του Συμβουλίου της Επικρατείας». Όμοια κατά περιεχόμενο ήταν και η διάταξη του άρθρου 45 παρ. 5 του ΝΔ 170/1973.] 

2. Η θεωρία των κυβερνητικών πράξεων αποτελεί «μεταφύτευση» στο ελληνικό δίκαιο μιας νομολογίας και της σχετικής με αυτή θεωρίας του γαλλικού διοικητικού δικαίου, όπως θα αναλυθεί κατωτέρω[footnoteRef:4]. Η έννοια της κυβερνητικής πράξης υπάρχει και στη Γερμανία, με σημαντικές, ωστόσο, διαφορές, που οφείλονται σε δύο, κυρίως, λόγους. Πρώτον, η διάταξη του άρθρου 19 παρ. 4 του Θεμελιώδους Νόμου καθιερώνει το δικαίωμα δικαστικής προστασίας κατά κάθε πράξης της κρατικής εξουσίας που θίγει κάποιο υποκειμενικό δικαίωμα του αιτούντος, επομένως είναι ευρύτερη της διάταξης του άρθρου 95 παρ. 1 στοιχ. α΄ του ελληνικού Συντάγματος, το οποίο προβλέπει την άσκηση αίτησης ακύρωσης μόνο κατά των εκτελεστών πράξεων των διοικητικών αρχών και όχι της εκτελεστικής εξουσίας εν γένει[footnoteRef:5]. Δεύτερον, στη Γερμανία υπάρχει οργανωμένο σύστημα συνταγματικής δικαιοσύνης. Επομένως, τόσο οι πράξεις του Προέδρου της Δημοκρατίας, όσο και οι πράξεις της Κυβέρνησης που αφορούν τις σχέσεις, είτε μεταξύ των κατ’ ιδίαν οργάνων της εκτελεστικής εξουσίας, είτε μεταξύ της εκτελεστικής και της νομοθετικής εξουσίας, οι οποίες ρυθμίζονται από το Σύνταγμα γεννούν συνταγματικές διαφορές των οποίων η επίλυση ανήκει στο Συνταγματικό Δικαστήριο, όπως η συνταγματικότητα της διάλυσης της Βουλής από τον Πρόεδρο κατόπιν αιτήματος του Καγκελαρίου[footnoteRef:6]. Στις ΗΠΑ, το ζήτημα καλύπτεται από την political question doctrine[footnoteRef:7] σύμφωνα με την οποία υπάρχουν πράξεις που δεν θέτουν νομικά ζητήματα αλλά πολιτικά, και ως εκ τούτου, δεν επιδέχονται δικαστικό έλεγχο, αλλά οι συνέπειές τους πρέπει να αντιμετωπιστούν μέσω της πολιτικής. Ειδικότερα, κατά τη θεωρία της political question, πολιτικό χαρακτήρα έχει μια υπόθεση, εφόσον συντρέχουν έξι κριτήρια (τα οποία φαίνεται ότι εφαρμόζονται διαζευκτικά): α) το Σύνταγμα αναθέτει σε άλλο κρατικό όργανο την επίλυση της διαφοράς, β) δεν υπάρχουν κανόνες δικαίου που να επιλύουν τη διαφορά, γ) το δικαστήριο οφείλει να προβεί σε πολιτικές εκτιμήσεις για να επιλύσει τη διαφορά, δ) το δικαστήριο αδυνατεί να επιλύσει τη διαφορά, χωρίς να εκδηλώσει έλλειψη σεβασμού προς τις άλλες εξουσίες ή ε) χωρίς να προσχωρήσει ανέλεγκτα σε μια ήδη ληφθείσα πολιτική απόφαση και στ) είναι πιθανό να προκληθεί σύγχυση λόγω των διαφορετικών απαντήσεων που ενδέχεται να δώσουν άλλα συνταγματικά όργανα για το ίδιο ζήτημα[footnoteRef:8]. [4:  Βλ., αντί πολλών, Π. Μουζουράκη, Η δημοκρατική νομιμοποίηση της ηγεσίας της Δικαιοσύνης και μία επανεξέταση της θεωρίας των κυβερνητικών πράξεων, ΕφαρμΔημΔικ 2020, σ. 189 (197).]  [5:  Π. Μουζουράκη, Η δημοκρατική νομιμοποίηση της ηγεσίας της Δικαιοσύνης και μία επανεξέταση της θεωρίας των κυβερνητικών πράξεων, όπ.π, σ. 201.]  [6:  W.-R. Schenke, Art. 19, Abs. 4, αρ. περ. 308 επ., in Bonner Kommentar zum Grundgesetz, C.F. Müller, (τον ίδιο), Streitigkeiten verfassungsrechtlicher Art im Sinne des § 40 VwGO, AöR 131 (2006), σ. 117 (131-132). ]  [7:  Α. Ψύγκας, Ανιχνεύοντας και επανανοηματοδοτώντας τη «θεωρία των πολιτικών ζητημάτων» στην ελληνική έννομη τάξη. Απόπειρα οριοθέτησης της δικαστικής εξουσίας σε σχέση με τις «πολιτικές» εξουσίες, www.constitutionalism.gr=ΔτΑ 47/2010, σ. 743.]  [8:  U.S. Supreme Court, Baker v. Carr, 369 U.S. 186, Powell v. McCormack (1969), Nixon v. United States (1993), Vieth v. Jubelirer (2004) και Rucho v. Common Cause (2019). Βλ. και M. Tushnet, The Constitution of the United States of America, 2nd edition, 2015, σ. 148 επ., Choper-Dorf-Fallon-Schauer, Constitutional Law, 11th edition, 2009, σ. 29 επ. και Π. Μουζουράκη, Η δημοκρατική νομιμοποίηση της ηγεσίας της Δικαιοσύνης και μία επανεξέταση της θεωρίας των κυβερνητικών πράξεων, όπ.π., σ. 189 επ.] 

β) Θεωρητικές προσπάθειες εντοπισμού κριτηρίων χαρακτηρισμού των κυβερνητικών πράξεων και συρρίκνωσής τους

3. Σε σχέση προς τον προσδιορισμό της έννοιας της κυβερνητικής πράξης και την εύρεση κάποιου κριτηρίου που να τη διακρίνει από την έννοια της διοικητικής πράξης έχουν διατυπωθεί πολλές απόψεις. Καμία απ’ αυτές δεν επικράτησε, αξίζει όμως να αναφερθούν για να εξηγηθεί η νομολογία του Συμβουλίου της Επικρατείας.

i. Θεωρία του πολιτικού κινήτρου (Théorie du mobile politique)

4. Η νομική κατασκευή των κυβερνητικών πράξεων είναι νομολογιακής προέλευσης. Τα γαλλικά διοικητικά δικαστήρια ήταν αυτά που την καθιέρωσαν και όριζαν ad hoc ποιες πράξεις ήταν κυβερνητικές. Χαρακτηριστικό είναι ότι το γαλλικό Conseil d’Etat και το Δικαστήριο των Συγκρούσεων (Tribunal de Conflits) χρησιμοποιούσαν την έκφραση «πράξεις που από τη φύση τους διαφεύγουν τον δικαστικό έλεγχο» περισσότερο από τον όρο «κυβερνητικές πράξεις» (“actes de gouvernement”), ο οποίος χρησιμοποιήθηκε ευρέως από τη θεωρία[footnoteRef:9]. Στο γαλλικό διοικητικό δίκαιο, μέχρι το 1875, η νομολογία του Conseil d’Etat[footnoteRef:10] θεωρούσε ως κύριο χαρακτηριστικό των κυβερνητικών πράξεων το πολιτικό κίνητρο του διοικητικού οργάνου που τις εξέδιδε. Βάσει αυτού του κριτηρίου περιελήφθησαν στην κατηγορία των κυβερνητικών πράξεων όλες οι πράξεις που απέβλεπαν στην προάσπιση της “οργανωμένης σε κράτος κοινωνίας” – η οποία προσωποποιούνταν στην κυβέρνησή της – και στρέφονταν κατά εχθρών εσωτερικών, εξωτερικών, κρυφών, φανερών, παρόντων ή μελλόντων. Εν τέλει περιελήφθησαν όλες οι πράξεις που υπαγορεύονταν από πολιτικά ελατήρια και αφορούσαν στην επίλυση ενός πολιτικού θέματος[footnoteRef:11]. [9:  Βλ. A. de Laubadère/J.-Cl. Venezia/Y. Gaudemet, Traité de droit administratif, Tome 1, 1992, σ. 584-585.]  [10:  Βλ. CE 1.5.1822, Laffitte, Rec. 1821-1825 σ. 202, CE 5.12.1838 Duchesse de Saint-Leu S. 39-2-552, CE 22.8.1844, Prince Louis Napoléon D. 45-2-60, CE 18.6.1852, Prince d’ Orleans, D. 52-3-17, CE 9.5.1867, Duc d’Aumale et Michel Levy, D. 67-3-49.]  [11:  Σπ. Βλαχόπουλου, Οι πράξεις κυβερνήσεως υπό το πρίσμα της νεώτερης νομολογίας του ΣτΕ, ΕλλΔνη 1996, σ. 1478· Κ. Κούφα, Η λειτουργία του φαινομένου των πράξεων κυβερνήσεως στις διεθνείς σχέσεις, τόμος Ι, σ. 104 επ.· Πρ. Παυλόπουλου, Η συνταγματική κατοχύρωση της αιτήσεως ακυρώσεως, Εκδ. Αντ. Ν. Σάκκουλα, 1982, σ. 259  επ.] 


5. Η θεωρία του πολιτικού κινήτρου δεν είχε μεγάλη απήχηση[footnoteRef:12] και εγκαταλείφθηκε από το Conseil d’Etat με μια απόφαση του 1875[footnoteRef:13]. Η εξέλιξη αυτή ήταν αναμενόμενη από τη στιγμή που στη Γαλλία είχε επικρατήσει, από το 1872, το σύστημα της καλούμενης justice déléguée («παραχωρημένη δικαιοσύνη»). Η θεωρία του πολιτικού κινήτρου έδινε αφορμή σε κάθε είδους διοικητική αυθαιρεσία, καθόσον ανήγε την πολιτική σκοπιμότητα σε νομική θεωρία. Με αυτόν τον τρόπο θα έμενε ανέλεγκτη κάθε κατάχρηση εξουσίας ενώ η προστασία των διοικουμένων θα ήταν πολύ περιορισμένη, αφού όλα τα δικαιώματα και έννομα συμφέροντά τους θα μπορούσαν να καταπατηθούν με μόνο τον ισχυρισμό του εκδότη της πράξης ότι η αιτία της έκδοσής της ήταν πολιτική. Η πολιτική, όμως, υπακούει στο δίκαιο και όχι το δίκαιο στην πολιτική[footnoteRef:14]. Περαιτέρω, τα πάντα θα μπορούσαν να αναχθούν στην «πολιτική». Οπότε, το κριτήριο αυτό, υποκειμενικό, ρευστό, μη επαρκώς συγκεκριμένο και ασαφές[footnoteRef:15], θα συνιστούσε αιώνιο ρήγμα στο κράτος δικαίου. [12:  Στην Ιταλία έγινε δεκτή μόνο από μια απόφαση του Corte di Cassazione της 27.1.1927.]  [13:  CE 19.2.1875 Prince Napoléon, S. 1875-2-95. Η υπόθεση είχε ως εξής: Το 1853 ο πρίγκιπας Ναπολέων-Ιωσήφ Βοναπάρτης, με απόφαση του εξαδέλφου του αυτοκράτορα Ναπολέοντα Γ’ έγινε στρατηγός. Το 1873, μετά από πολιτειακή μεταβολή, το όνομά του δεν αναφερόταν στη λίστα των στρατηγών. Ο Ναπολέων ρώτησε τον υπουργό Αμύνης, αν η παράλειψη αυτή ήταν εσκεμμένη ή όχι. Ο υπουργός απάντησε ότι η παράλειψη ήταν ηθελημένη, γιατί η ανακήρυξή του σε στρατηγό συνδεόταν με τις ιδιαίτερες συνθήκες ενός πολιτικού καθεστώτος που είχε καταρρεύσει (πολιτικό κίνητρο). Ο Ναπολέων προσέφυγε στο Conseil d’Etat το οποίο έκρινε παραδεκτή την αίτηση ακυρώσεως απορρίπτοντας τόσο τη θεωρία του πολιτικού κινήτρου όσο και την ύπαρξη του τυπικού κριτηρίου διάκρισης των κυβερνητικών πράξεων: “για να παρουσιάζει κάποια πράξη τον εξαιρετικό χαρακτήρα ο οποίος θέτει αυτή υπεράνω κάθε δικαστικού ελέγχου, δεν αρκεί ότι απορρέει από την κυβέρνηση ή έναν από τους αντιπροσώπους της ή ότι έγινε αντικείμενο σύσκεψης στο Υπουργικό Συμβούλιο ή ότι υπαγορεύτηκε από πολιτικό συμφέρον”.]  [14: Β. Σκουρής, Διοικητικό Δικονομικό Δίκαιο Ι, Εκδ. Σάκκουλα, Θεσσαλονίκη, 1996, σ. 60.]  [15:  Για την κριτική που ασκήθηκε στη θεωρία αυτή βλ. Berthélémy, Διοικητικόν Δίκαιον, Μτφρ. Μ. Στασινοπούλου, 1993, σ. 167· M. Virally, L’introuvable acte de gouvernement, RDP 1952, σ. 324· A. de Laubadère/J.-Cl. Venezia/Y. Gaudemet, Traité de droit administratif, οπ.π., σ. 585· M. Δένδια, Διοικητικόν δίκαιον, 1964, σ. 154· W. Jellinek, Εισαγωγή εις το Διοικητικόν Δίκαιον, Μετάφραση Αγγ. Παπαδόπουλου, Αθήνα 1939, σ. 9-10· Στρ. Ανδρεάδου, Η ακυρωτική δικαιοδοσία του Συμβουλίου της Επικρατείας, τ. Α΄, Εκδ. Πυρσός, Αθήνα 1936, σ. 153 και 158· Δ. Κόρσου, Εισηγήσεις διοικητικού δικονομικού δικαίου, τ, Β΄, τεύχος Α΄ (Το Συμβούλιον της Επικρατείας και τα ενώπιον αυτού ασκούμενα ένδικα μέσα) Αθήνα 1984, σ. 98· Πρ. Παυλόπουλου, Η αστική ευθύνη του Δημοσίου, τ.Β΄, 1989, σ. 117-118· Θ. Τσάτσου, Η αίτησις ακυρώσεως ενώπιον του Συμβουλίου της Επικρατείας, 1971, σ. 177.] 


6. Ανάλογη ήταν και η θέση του ελληνικού Συμβουλίου της Επικρατείας, το οποίο σε πολλές περιπτώσεις έκρινε ότι το πολιτικό κίνητρο του διοικητικού οργάνου που εκδίδει την πράξη δεν αρκεί για να της προσδώσει κυβερνητικό χαρακτήρα, απορρίπτοντας αντίθετους ισχυρισμούς της Διοίκησης[footnoteRef:16]. Ρητή αναφορά στα κίνητρα του διοικητικού οργάνου υπάρχει μόνο σε δύο αποφάσεις του Συμβουλίου της Επικρατείας, τις ΣτΕ Ολ 23/1945 και Ολ 2161/1946[footnoteRef:17] που αφορούσαν προσβολή διαταγμάτων περί απονομής χάριτος. Αντίθετα, η πολιτική αυθαιρεσία εξελίχθηκε προοδευτικά σε ευδοκίμηση λόγου ακυρώσεως για κατάχρηση εξουσίας. [16:  Βλ. ΣτΕ Oλ 1190/1950: «αι υπό έλεγχον πράξεις δεν συνάπτονται προς γενικώτερα συμφέροντα της Πολιτείας εις βαθμόν προσδίδοντα αυταίς χαρακτήρα κυβερνητικόν».]  [17:  ΣτΕ Ολ 23/1945: «εις την κατηγορίαν … των πράξεων τούτων, των χαρακτηριζομένων ως πράξεων κυβερνήσεως, η τε κρατούσα εν τη επιστήμη γνώμη, ως και η νομολογία του εν Γαλλία Συμβουλίου Επικρατείας ορθώς κατέλεξαν από πολλού και τας περί απονομής ή μη χάριτος πράξεις, ως υπαγορευομένας υπό ελατηρίων γενικωτέρας κρατικής σκοπιμότητος και μη δυναμένας συνεπώς να υπαχθώσιν εις τον δικαστικόν έλεγχον του Συμβουλίου της Επικρατείας».] 


ii. Θεωρία της ανώτερης βίας ή των εξαιρετικών περιστάσεων (Théorie des circonstances exceptionnelles)

7. Συναφής με τη θεωρία του πολιτικού κινήτρου είναι και η θεωρία των εξαιρετικών περιστάσεων η οποία διατυπώθηκε από τον Μ. Hauriou[footnoteRef:18] αλλά δεν είχε ιδιαίτερη απήχηση. Η θεωρία αυτή αντικειμενικοποίησε το υποκειμενικό κριτήριο του πολιτικού κινήτρου, δεχόμενη ότι κριτήριο χαρακτηρισμού δεν είναι τα κίνητρα του διοικητικού οργάνου που εξέδωσε την πράξη αλλά οι περιστάσεις υπό τις οποίες λήφθηκε η συγκεκριμένη απόφαση. Ουσιαστικά λαμβάνεται υπόψη η αξία, η σημασία των πολιτικών κινήτρων. Αν αυτά κρίνονται σημαντικά, τότε η πράξη είναι κυβερνητική[footnoteRef:19]. [18:  Βλ. M. Ηauriou, La jurisprudence administrative, τ. B’ σ. 149-168, note, υπό την απόφαση CE 18.12.1891, Vandelet et Faraut, Ανδρεάδου, Η ακυρωτική δικαιοδοσία του Συμβουλίου της Επικρατείας, οπ.π. σ. 163 και 183.]  [19:  Βλ. M. Virally, οπ.π., σ. 324.] 


8. Το Συμβούλιο της Επικρατείας υιοθέτησε τη θεωρία αυτή στην απόφαση ΣτΕ Ολ 448/1939, με την οποία δέχθηκε την ύπαρξη θέσει κυβερνητικών πράξεων, δηλαδή πράξεων κατ’αρχήν μη κυβερνητικών που μεταβάλλονται λόγω ιδιαζουσών, εξαιρετικών συνθηκών σε τέτοιες[footnoteRef:20]. Το Δικαστήριο έκρινε ότι η διάλυση του κοινοτικού συμβουλίου των Καλαβρύτων λόγω ραθυμίας των μελών του ήταν κυβερνητική πράξη καθώς αποσκοπούσε στην «ευρύτατην και ριζικήν εφαρμογήν του υπό της Κυβερνήσεως διαγραφέντος και εφαρμοζομένου περί των οργανισμών της τοπικής αυτοδιοικήσεως συστήματος». Στην απόφαση, πάντως, αυτή δεν θα πρέπει να αποδίδεται ιδιαίτερη σημασία, αφενός διότι ήταν μεμονωμένη και αφετέρου διότι ήταν αποτέλεσμα άσκησης δικαστικής πολιτικής προκειμένου να μη διαταραχθούν οι σχέσεις Συμβουλίου της Επικρατείας και μεταξικής δικτατορίας[footnoteRef:21]. [20:  ΣτΕ Ολ 448/1939: «διοικητική ενέργεια υποκειμένη κατ’ αρχήν, ως τοιαύτη εις έλεγχον νομιμότητος υπό του Συμβουλίου της Επικρατείας δύναται να προσλάβη υπό συντρεχούσας περιστάσεις τον χαρακτήρα Κυβερνητικής πράξεως, αποκλειούσης την προσβολήν επί ακυρώσει, εφ’ όσον προέχων αυτής χαρακτήρ είναι η άσκησις της εις την Κυβέρνησιν ανηκούσης πολιτικής εξουσίας».]  [21:  Δ. Πυργάκη, Οι κυβερνητικές πράξεις, εις Α. Ράντου/Ε. Πρεβεδούρου (επιμ.)., Η αίτηση ακυρώσεως, Νομική Βιβλιοθήκη, 2023 (υπό δημοσίευση)· Ι. Σαρμά, Η συνταγματική και διοικητική νομολογία του Συμβουλίου της Επικρατείας, Αντ. Ν. Σάκκουλα, 1994, σ. 194. ] 


iii. Τυπικό κριτήριο

9. Γενική αποδοκιμασία[footnoteRef:22] συνάντησε και η άποψη που θεμελίωνε τη διάκριση των κυβερνητικών από τις διοικητικές πράξεις σε τυπικό κριτήριο, το οποίο αναγόταν στη μορφή της πράξης ή στο διοικητικό όργανο που την εξέδιδε. Σύμφωνα με σταθερή νομολογία τόσο του γαλλικού Conseil d’Etat όσο και του Συμβουλίου της Επικρατείας, δεν αρκεί για να χαρακτηριστεί μια πράξη ως κυβερνητική να έχει εκδοθεί από τον αρχηγό της εκτελεστικής εξουσίας ή το υπουργικό συμβούλιο[footnoteRef:23] ή να έχει εγκριθεί από τη Βουλή[footnoteRef:24]. Η κυβερνητική πράξη είναι δυνατό να περιβληθεί διαφόρους τύπους και να εκδοθεί και από κατώτερα όργανα. Άλλωστε το τυπικό κριτήριο θα ήταν επικίνδυνο, αφού θα μπορούσε η Διοίκηση να εξαρτά τη δικαστική προστασία των διοικουμένων από τον τύπο που θα έδινε σε κάθε πράξη της. [22:  Βλ. Κόρσου, Εισηγήσεις διοικητικού δικονομικού δικαίου, όπ.π., σ. 98· Μ. Στασινόπουλου, To Δίκαιον των Διοικητικών Πράξεων, όπ.π., σ. 34-35· Μ. Hauriou, Σύστημα διοικητικού δικαίου και δημοσίου δικαίου, Μετάφραση υπό Δ. Τσουπλακίδου – Γ. Παπαχατζή, τ. Α΄, 1936, σ. 544-545· H. Κυριακόπουλου, Ελληνικόν Διοικητικόν Δίκαιον, τ. Γ΄, σ. 84-85.]  [23:  Βλ. ΣτΕ 47/1935, CE 19.2.1875 Prince Napoléon, S. 1875-2-95, GAJA No 3.]  [24:  Βλ. ΤC 5.11.1880, Marquigny R., σ. 803, CE 20.5.1887 Princes d’ Orleans et Prince Murat R., σ. 409 και 419, CE 25.3.1889, Dufenille, Usannaz-Joris et Michau, D. 90-2-65.] 


iv. Βούληση του νομοθέτη – Νομοθετικός χαρακτηρισμός πράξης ως κυβερνητικής

10.  Έχει απορριφθεί ομόφωνα[footnoteRef:25] η άποψη ότι κυβερνητικές είναι οι πράξεις τις οποίες ο ίδιος ο νόμος χαρακτηρίζει ως τέτοιες. Η προσφυγή στη νομοθετική βούληση πρέπει να αποκλειστεί, καθώς ο νομοθέτης θα μπορούσε, χαρακτηρίζοντας εκάστοτε ορισμένη πράξη ως κυβερνητική, να την εξαιρεί από τον ακυρωτικό δικαστικό έλεγχο, φαλκιδεύοντας τη συνταγματικά προσδιοριζόμενη δικαιοδοσία του Συμβουλίου της Επικρατείας (95 παρ. 1 Συντ.). Αρμόδιο να κρίνει για τη φύση μιας πράξης ως κυβερνητικής είναι αποκλειστικά αυτό το ίδιο το Συμβούλιο της Επικρατείας[footnoteRef:26], διότι έτσι κρίνει για την ύπαρξη της δικαιοδοσίας του. Συνεπώς μια διάταξη νόμου που χαρακτηρίζει μια πράξη ως κυβερνητική είναι ανίσχυρη ως αντισυνταγματική και δεν οδηγεί στην απόρριψη της αίτησης ακύρωσης ως απαράδεκτης. [25:  Βλ. Σ. Δεληκωστόπουλου, Αι προϋποθέσεις του παραδεκτού της αιτήσεως ακυρώσεως ενώπιον του Συμβουλίου της Επικρατείας, Αθήνα 1973, σ. 124· Μ. Δένδια, Διοικητικόν δίκαιον, τ. Γ΄, 1964, σ. 269· Λ. Θεοχαρόπουλου, Η αρχή της ισότητας στα δημόσια βάρη και η αστική ευθύνη του κράτους, 1988, σ. 212· Κόρσου, Εισηγήσεις διοικητικού δικονομικού δικαίου, όπ.π., σ. 99· Κυριακόπουλου, Ελληνικόν Διοικητικόν Δίκαιον, όπ.π., σ. 85-86· Πρ. Παυλόπουλου, Η συνταγματική κατοχύρωση της αίτησης ακυρώσεως, 1982, σ. 265· Ε. Σπηλιωτόπουλου, Εγχειρίδιο διοικητικού δικαίου, 2023, σ. 97 και 445-446· Μ. Στασινόπουλου, Δίκαιο των διοικητικών πράξεων, Αθήνα 1952. σ. 35· Θ. Τσάτσου, Η αίτησις ακυρώσεως ενώπιον του Συμβουλίου της Επικρατείας, όπ.π, σ. 178·.]  [26:  ΣτΕ Ολ 105/1981, ΤοΣ 1981, σ. 457, ΣτΕ Ολ 2528/1974. Βλ. και κριτική στην άποψη αυτή του ΣτΕ σε G. Kassimatis, Der Bereich der Regierung, σ. 175, ο οποίος υποστηρίζει ότι η αρμοδιότητα των δικαστηρίων οριοθετείται από τον νομοθέτη και όχι από τα δικαστήρια.] 


11. Το Συμβούλιο της Επικρατείας απέρριπτε, σε κάθε ευκαιρία, το κριτήριο της βούλησης του νομοθέτη. Με τις αποφάσεις ΣτΕ Ολ 496/1936, Ολ 602/1936, Ολ 1947/1960 έκρινε ότι «η διάταξις του αρ. 1 εδ. γ΄ α.ν. 320/1936 με την οποία ορίζεται ότι αι αποφάσεις περί απελάσεως αλλοδαπών είναι κυβερνητικαί πράξεις, άτε αναγόμεναι εις την διαχείρισιν της πολιτικής εξουσίας» δεν δημιουργεί απαράδεκτο για τον εκ μέρους του ΣτΕ έλεγχο νομιμότητας της σχετικής πράξης, αφού δεν είναι έργο του νομοθέτη να χαρακτηρίζει κατ’ οικεία κρίση ορισμένες κατηγορίες πράξεων ως κυβερνητικές και να τις εξαιρεί έτσι από τον δικαστικό έλεγχο. Την ίδια θέση επανέλαβε το Δικαστήριο στην απόφαση ΣτΕ 2438/1996 με την οποία έκρινε ότι το άρθρο 5 του ΝΔ 480/1947 όπου ορίζεται ότι «αι αποφάσεις του Συμβουλίου Εξωτερικού Εμπορίου είναι πράξεις κυβερνήσεως και δεν υπόκεινται εις τον έλεγχο του Συμβουλίου της Επικρατείας» είναι ανεφάρμοστο ως αντισυνταγματικό.

v. Διάκριση κυβερνητικής και διοικητικής λειτουργίας

12. Το κριτήριο διάκρισης των κυβερνητικών πράξεων από τις διοικητικές που βασίζεται στη διάκριση μεταξύ κυβερνητικής και διοικητικής λειτουργίας δεν κατέληξε σε ασφαλή συμπεράσματα, αφού δεν βρέθηκε κάποιο ικανοποιητικό διακριτικό γνώρισμα προς διαχωρισμό των δύο αυτών λειτουργιών. Σύμφωνα με μια μερίδα της θεωρίας, πέρα από την τριμερή διάκριση των λειτουργιών υπάρχει και μια στενότερη διμερής διάκριση που διαχωρίζει την κυβερνητική από τη διοικητική λειτουργία[footnoteRef:27], ενώ υποστηρίζεται και η διάκριση της εκτελεστικής σε δύο τομείς, τον κυβερνητικό και τον διοικητικό[footnoteRef:28].Ειδικότερα, για την οριοθέτηση της κυβερνητικής λειτουργίας σε σχέση με τη διοικητική έχουν διατυπωθεί οι ακόλουθες απόψεις: α) Στην κυβερνητική λειτουργία ανάγεται κάθε ενέργεια της κρατικής εξουσίας που είναι ελεύθερη, γίνεται κατόπιν πρωτοβουλίας του αρμοδίου οργάνου και είναι πολιτικής φύσεως ενώ η διοικητική λειτουργία έγκειται στην εφαρμογή, σε κάθε συγκεκριμένη περίπτωση, κρατικής βούλησης ήδη εκφρασμένης και έχει υπηρεσιακό χαρακτήρα[footnoteRef:29]. β) «Διοικείν είναι το ασφαλίζειν την καθ’ ημέραν εφαρμογήν των νόμων, επαγρυπνείν επί τας σχέσεις των πολιτών προς την κεντρικήν ή τοπικήν διοίκησιν και των διαφόρων διοικητικών υπηρεσιών μεταξύ των. Κυβερνάν είναι το επαγρυπνείν επί την τήρησιν του Συντάγματος, την λειτουργίαν των μεγάλων δημοσίων εξουσιών, ασφαλίζειν τας σχέσεις της κυβερνήσεως προς τας βουλάς και τας σχέσεις του κράτους προς τας ξένας δυνάμεις». Κατά τη δεύτερη αυτή άποψη, κυβέρνηση σημαίνει τη διεύθυνση των γενικότερων και σημαντικών συμφερόντων του κράτους ενώ η διοίκηση αποτελεί απλά το συμπλήρωμα της κυβερνήσεως σε καθημερινή βάση[footnoteRef:30] που αρκείται στην απλή εκτέλεση των νόμων[footnoteRef:31]. [27:  Βλ. Α. Μάνεση, Αι εγγυήσεις τηρήσεως του Συντάγματος, τ. Ι., 1956, σ. 21-22· Α. Σβώλου, Το νέον Σύνταγμα, σ. 331 επ.· Burdeau, Traité, τ.4, σ. 298 επ., Stern, Das Staatsrecht der Bundesrepublik Deutschland, Band II, 1980, σ. 687-688.]  [28:  Μ. Δένδια, Διοικητικόν δίκαιον, τ. Α΄, 1964, σ. 154-155· Esmein-Nezard, Eléments de droit constitutionnel, τ.Ι. σ. 36 επ.· E. Laferrière, Jurid. adm., 2η έκδ., τ.Β΄, σ. 34 επ.]  [29:  Βλ., ενδεικτικά, Α. Μάνεση, Αι εγγυήσεις τηρήσεως του Συντάγματος, όπ.π., σ. 21-22.]  [30:  Βλ. Μ. Στασινόπουλου, Δίκαιον διοικητικών πράξεων, όπ.π., σ. 35-36. Από τη νομολογία του ΣτΕ βλ. Ολ 1699/1946, κατά την οποία κυβερνητικές είναι  «αι πράξεις αι συνδεόμεναι με την διαχείρισιν των γενικωτέρων συμφερόντων της πολιτείας», και Ολ 23/1945 «υπαγορευόμεναι υπό ελατηρίων γενικωτέρας κρατικής σκοπιμότητας».]  [31:  Βλ. και Η. Κυριακόπουλου, Ελληνικόν Διοικητικόν Δίκαιον, τόμος Γ΄, σ. 85· Λ. Θεοχαρόπουλου, Η αρχή της ισότητας στα δημόσια βάρη και η αστική ευθύνη του Κράτους, όπ.π., σ. 213.] 


13. Όπως προκύπτει από τις παραπάνω διακρίσεις, τα όρια είναι ασαφή, ρευστά και πορώδη. Κατ’ αρχήν, η θεωρία αυτή είναι ασυνεπής προς τη συνταγματικά κατοχυρωμένη αρχή της τριπλής διάκρισης των εξουσιών, αφού εμφανίζει και μία τέταρτη πολιτειακή εξουσία η οποία είναι κατ’ ουσίαν δικαστικά ανέλεγκτη (βλ. και παρακάτω). Αν γίνει δεκτό το κριτήριο της ελευθερίας και της πρωτοβουλίας του διοικητικού οργάνου, τότε ουσιαστικά ταυτίζονται οι κυβερνητικές πράξεις με όλες τις πράξεις διακριτικής ευχέρειας της Διοίκησης. Αν γίνει δεκτό το άλλο κριτήριο που θεωρεί ως κυβερνητική τη λειτουργία η οποία έχει ως περιεχόμενο τη φροντίδα των γενικοτέρων συμφερόντων, τότε ακολουθείται κατ’ ουσίαν η θεωρία του πολιτικού κινήτρου ή των εξαιρετικών περιστάσεων που απορρίφθηκαν ήδη. Σε τελική ανάλυση, κυβερνητική και διοικητική λειτουργία τελούν σε αδιάσπαστη ενότητα[footnoteRef:32]. [32:  Πρβλ. Δ. Παπανικολαΐδη, Διοικητικό Δίκαιο, Α΄, σ. 145 επ.· Stern, Das Staatsrecht der BRD, παρ. 39ΙΙ· Α. Μάνεση, Αι εγγυήσεις τηρήσεως του Συντάγματος, τ. 1, σ. 24 επ.] 


vi. Συνταγματική θεωρία

14. Βελτίωση της προηγούμενης διάκρισης αποτελεί η λεγόμενη «συνταγματική θεωρία» που διατυπώθηκε από τον Μ. Δένδια[footnoteRef:33] και βασίζεται στη σκέψη ότι η συνταγματικά κατοχυρωμένη δικαιοδοσία του Συμβουλίου της Επικρατείας επιτρέπεται να περιοριστεί μόνο αν το ίδιο το Σύνταγμα διακρίνει ορισμένες πράξεις από άλλες πράξεις της Διοίκησης, γεγονός που έχει ως αναγκαία συνέπεια τον αποκλεισμό του ακυρωτικού ελέγχου από τις συνταγματικά διακρινόμενες πράξεις. Κατά την άποψη αυτή κυβερνητικές είναι οι πράξεις που “εκδίδονται κατ’ εφαρμογήν διατάξεων του Συντάγματος, προβλεπουσών περί αυτών και αναφερομένων εις γενικώτατα συμφέροντα”. Κριτήριο είναι, δηλαδή, ο απευθείας από το Σύνταγμα προσδιορισμός της έκδοσης της πράξης. Αν μία πράξη στηρίζεται σε νόμο ή στο Σύνταγμα και στον νόμο, τότε αυτή είναι διοικητική πράξη που υπόκειται στον έλεγχο του ΣτΕ. [33:  Βλ. Μ. Δένδια, Το Κράτος δικαίου και αι πράξεις κυβερνήσεως· του ιδίου, Διοικητικόν δίκαιον, τ. Α΄, σ. 154-155. Για τη θεωρία αυτή βλ. και Σ. Δεληκωστόπουλου, Διοικητικόν δίκαιον. τ. Α΄, σ. 151-152· του ιδίου, Αι προϋποθέσεις, σ. 123· Λ. Θεοχαρόπουλου, Η αρχή της ισότητας στα δημόσια βάρη και η αστική ευθύνη του κράτους, όπ.π. σ. 213-215, που βασίζει τη θεωρία αυτή στην αρχή του λειτουργικού διχασμού των πολιτειακών οργάνων (dédoublement fonctionnel)· Πρ. Παυλόπουλου, Η αστική ευθύνη του δημοσίου, σ. 118-119· Θ. Τσάτσου, Η αίτησις ακυρώσεως, όπ.π., σ. 178-180.] 


15. Ούτε η θεωρία αυτή μπορεί να γίνει δεκτή, καθώς μετατοπίζει απλώς το ζήτημα και δεν εξηγεί, γιατί οι πράξεις κυβερνήσεως διαφεύγουν από κάθε δικαστικό έλεγχο ενώ κατ’αρχήν δεν τον διαφεύγουν οι διοικητικές πράξεις. Τη δυσκολία αυτή προσπάθησε να εξηγήσει ο Λ. Θεοχαρόπουλος[footnoteRef:34], ο οποίος υποστήριξε ότι τα διοικητικά όργανα που εκδίδουν τις κυβερνητικές πράξεις δεν ενεργούν ως όργανα της εκτελεστικής εξουσίας αλλά ως όργανα της νομοθετικής και μάλιστα υπό τη συνταγματική της έννοια. Έτσι, η κυβερνητική πράξη έχει νομική ισχύ συνταγματικής διάταξης και είναι κατά αμάχητο, από το Σύνταγμα, τεκμήριο σύννομη, μη επιτρεπομένης της αμφισβητήσεως της νομιμότητάς της ούτε και εμμέσως. Αν μια τέτοια θέση γινόταν δεκτή τότε θα ετίθετο αυτόματα ολόκληρο το οικοδόμημα της ιεραρχίας των πηγών του δικαίου σε αμφισβήτηση, αφού όλοι οι εκτελεστικοί του Συντάγματος νόμοι θα θεωρούνταν συνταγματικοί, επειδή προβλέπονται από το ίδιο το Σύνταγμα. Εκτός αυτών των αδυναμιών η συνταγματική θεωρία δεν εξηγεί, γιατί η ύπαρξη κάποιου νόμου καθιστά μια πράξη μη κυβερνητική. Περαιτέρω, δεν είναι λογικό να εξαρτάται η δικαστική προστασία των διοικουμένων από το τυχαίο κριτήριο της ανάθεσης κάποιας αρμοδιότητας π.χ. στον Πρόεδρο της Δημοκρατίας. [34:  Λ. Θεοχαρόπουλου, Η αρχή της ισότητας στα δημόσια βάρη και η αστική ευθύνη του κράτους, όπ.π., σ. 213-125] 


16. Ακριβώς λόγω της δυσκολίας να δοθούν απαντήσεις σε αυτά τα ερωτήματα υποστηρίχθηκε[footnoteRef:35] ότι, πέρα από το παραπάνω κριτήριο, δηλαδή την ύπαρξη εξουσίας έκδοσης της πράξης απευθείας από το Σύνταγμα, πρέπει να προστεθεί και ένα δεύτερο: η πράξη πρέπει να έχει εκδοθεί στο πλαίσιο της από το Σύνταγμα θεσπισμένης κυβερνητικής αρμοδιότητας. Αν συντρέχουν αυτές οι δύο προϋποθέσεις, τότε η πράξη είναι κυβερνητική και επομένως ανεπίδεκτη δικαστικού ελέγχου. Όμως ούτε η άποψη αυτή μπορεί να γίνει δεκτή, καθώς το πρώτο κριτήριο αναιρείται σύμφωνα με όσα αναφέρθηκαν παραπάνω, ενώ το δεύτερο κριτήριο, που βασίζεται στην ύπαρξη κυβερνητικής αρμοδιότητας, χάνει τη σημασία του υπό το ισχύον Σύνταγμα του οποίου το άρθρο 82 ορίζει ότι ο καθορισμός και η κατεύθυνση της γενικής πολιτικής –το σημαντικότερο τμήμα της κυβερνητικής αρμοδιότητας –πρέπει να γίνονται σύμφωνα με τους ορισμούς του Συντάγματος και των νόμων. Άρα το δεύτερο κριτήριο αναιρείται από το πρώτο, το οποίο απαιτεί την ύπαρξη εξουσίας που πηγάζει άμεσα και μόνο από το Σύνταγμα. Άλλωστε, η άποψη αυτή έχει ομοιότητες με την άποψη περί υπάρξεως κυβερνητικής λειτουργίας και φέρει συνεπώς τα μειονεκτήματά της. [35:  Βλ. Θ. Τσάτσου, Η αίτησις ακυρώσεως, όπ.π., σ. 178-186: Υπό το Σύνταγμα του 1952 δέχεται ως κυβερνητικές τις πράξεις που προβλέπονται από τα άρθρα 37, 39, 84, 91 και το αναλογικά εφαρμοζόμενο 90.] 


vii.  Η θεωρία της απαρίθμησης (Τhéorie de l’ énumération)

17. Η αδυναμία των διαφόρων θεωριών που διατυπώθηκαν συναφώς να ανεύρουν ένα σαφές κριτήριο διάκρισης των κυβερνητικών από τις υπόλοιπες διοικητικές πράξεις ανάγκασε τόσο τη γαλλική θεωρία όσο και τη νομολογία να ακολουθήσουν την εμπειρική οδό, αποδεχόμενες τη θεωρία της απαριθμήσεως[footnoteRef:36]. Σύμφωνα μ’ αυτή, κυβερνητικές είναι οι πράξεις που περιέχονται στον «κατάλογο» που έχει «διαμορφώσει» το γαλλικό Συμβούλιο της Επικρατείας και το Δικαστήριο των Συγκρούσεων (Tribunal des Conflits). Η εξέλιξη αυτή ήταν σύμφωνη με την imperatoria brevitas που χαρακτηρίζει παραδοσιακά τη νομολογία του γαλλικού Conseil d’Etat. Χαρακτηριστικό της νομολογίας του σχετικά με τις κυβερνητικές πράξεις είναι ότι δεν φαίνεται σε καμία απόφαση το θεωρητικό υπόβαθρο της ad hoc επιλογής. Γι’ αυτό και ο κατάλογος μπορεί να θεωρηθεί ότι αποτελείται από ετερόκλητα στοιχεία, καθώς σ’ αυτόν δεν περιέχονται μόνο φύσει[footnoteRef:37] αλλά και θέσει κυβερνητικές πράξεις (δηλαδή πράξεις που λόγω των συγκεκριμένων περιστάσεων θεωρούνται ως κυβερνητικές). Έτσι, παρά την επιδίωξη της θεωρίας να περιορίσει τη δυνατότητα των ανωτάτων γαλλικών διοικητικών δικαστηρίων να χαρακτηρίζουν μια πράξη ως κυβερνητική με το σκεπτικό ότι η απαρίθμηση είναι περισσότερο περιοριστική παρά ενδεικτική[footnoteRef:38], πρέπει να γίνει δεκτό ότι η συστολή ή διαστολή του καταλόγου εξαρτάται από τις εκάστοτε κρατούσες τάσεις της νομολογίας, την άσκηση δικαστικής πολιτικής και φυσικά την επεκτατικότητα της σύγχρονης πολιτικής εξουσίας. Χαρακτηριστικό, τέλος, της νομολογίας των γαλλικών δικαστηρίων είναι ότι οι σχετικές αποφάσεις τους δεν επικαλούνται πάντοτε ρητά τη φύση της πράξης ως κυβερνητικής για να θεμελιώσουν το απαράδεκτο, αλλά χρησιμοποιούν διαφορετικές εκφράσεις[footnoteRef:39]. Πάντως, παρά το ετερόκλητο του καταλόγου, και η νομολογία του Conseil d’ Etat έχει καταλήξει σε δύο κατηγορίες κυβερνητικών πράξεων. Η πρώτη περιλαμβάνει τις πράξεις εκείνες που αναφέρονται στις σχέσεις μεταξύ βουλής και κυβερνήσεως ενώ η δεύτερη αποτελείται από τις πράξεις που αναφέρονται σε διακρατικές σχέσεις ή σχέσεις του κράτους με διεθνείς οργανισμούς[footnoteRef:40]. [36:  Βλ. κριτική στη νομολογία αυτή από Κ. Κούφα, Η λειτουργία του φαινομένου των πράξεων κυβερνήσεως στις διεθνείς σχέσεις, τόμος Ι, σ. 101 επ..]  [37:  Όπως υποστήριζε ο M. Hauriou, La jurisprudence administrative, 1892-1929, tome 2, σ. 546, ο οποίος εκτιμούσε ότι αρμόδιο να διαμορφώσει τον κατάλογο ήταν μόνο το Δικαστήριο Συγκρούσεων.]  [38:  Βλ. M. Hauriou, La jurisprudence administrative, οπ. π., σ. 546.]  [39:  Όπως «πράξη που συνδέεται με την άσκηση της εκτελεστικής εξουσίας στον κυβερνητικό τομέα ή με τις εξουσίες της κυβέρνησης στον διπλωματικό τομέα ή με την άσκηση της εξουσίας στις σχέσεις μεταξύ της γαλλικής κυβερνήσεως και των ξένων κυβερνήσεων» ή «πράξη που από τη φύση της δεν μπορεί να είναι αντικείμενο δίκης σε διοικητικό δικαστήριο». Για τις εκφράσεις αυτές βλ. Virally, L’ introuvable acte de gouvernement, RDP 1952, σ. 321.]  [40:  Βλ. A. de Laubadère/J.-Cl. Venezia/Y. Gaudemet, Traité de droit administratif, όπ.π., σ. 585-588. Ο G. Vedel προσθέτει και τα πολεμικά γεγονότα, τις πράξεις απονομής χάριτος και τα μέτρα εσωτερικής τάξεως (G. Vedel/P. Delvolvé, Droit administratif, Tome 1, 12η εκδ., σ. 511).] 


γ) Νομολογιακή ερμηνεία και εφαρμογή της έννοιας της κυβερνητικής πράξης από το Συμβούλιο της Επικρατείας
18. Όπως κατέστη σαφές από τα παραπάνω, η συμβολή της νομολογίας είναι καθοριστική για τον ακριβή καθορισμό των κυβερνητικών πράξεων, διότι το Συμβούλιο της Επικρατείας (στο εξής: ΣτΕ) διεκδικεί την αποκλειστική εξουσία να αναγνωρίζει και να κατατάσσει τις κυβερνητικές πράξεις, οι οποίες αποκτούν έτσι το χρίσμα του απρόσβλητου. Ο ενδεχόμενος νομοθετικός χαρακτηρισμός μιας πράξης ως κυβερνητικής δεν επιφέρει τις συνέπειες του άρθρου 45 παρ. 5 του ΠΔ 18/1989 και δεν δεσμεύει το ΣτΕ, το οποίο έχει τον τελικό λόγο[footnoteRef:41]. Ανατρέχοντας στη νομολογία του ΣτΕ διαπιστώνουμε ότι οι κυβερνητικές πράξεις θα μπορούσαν να καταταγούν σε τέσσερις κατηγορίες. Η πρώτη κατηγορία περιλαμβάνει τις πράξεις που αφορούν τη σχέση νομοθετικής και εκτελεστικής εξουσίας. Χαρακτηριστικές περιπτώσεις είναι τα προεδρικά διατάγματα για την προκήρυξη δημοψηφίσματος[footnoteRef:42], για τη σύγκληση, την αναστολή των εργασιών και τη διάλυση της Βουλής και την προκήρυξη εκλογών, η εντολή σχηματισμού κυβέρνησης, η αποδοχή παραίτησης της κυβέρνησης[footnoteRef:43], η αποδοχή παραίτησης υπουργού[footnoteRef:44], η υποβολή ή μη νομοσχεδίου προς ψήφιση στη βουλή[footnoteRef:45], η άρνηση της Διοίκησης να εισηγηθεί την τροποποίηση κάποιου νόμου[footnoteRef:46], η παράλειψη έκδοσης κανονιστικού διατάγματος σε εκτέλεση νόμου[footnoteRef:47], η παράλειψη διορισμού με το ΠΔ περί Διορισμού Υπουργών, Αναπληρωτή Υπουργού και Υφυπουργών, Υπουργού αρμόδιου για τα θέματα της Κρήτης[footnoteRef:48]. Η δεύτερη κατηγορία περιλαμβάνει τις πράξεις που συνδέονται με τη διαχείριση των διεθνών σχέσεων της χώρας. Η εξαίρεση των διεθνών συμβάσεων θεμελιώνεται στο ότι από τη διεθνή σύμβαση δεν απορρέουν ευθέως δικαιώματα και υποχρεώσεις των διοικουμένων[footnoteRef:49]. Γι’ αυτόν τον λόγο, διεθνείς συμβάσεις θεωρούνται μόνον αυτές που συνάπτονται από πρόσωπα που φέρουν την ιδιότητα δημοσίων οργάνων και ενεργούν εξ ονόματος των συμβαλλομένων κρατών και όχι οι συμφωνίες που συνάπτονται με αλλοδαπά πρόσωπα και που δεν δεσμεύουν κάποιο κράτος (π.χ. συμφωνίες συνδικαλιστικών οργανώσεων)[footnoteRef:50]. Χαρακτηριστικό παράδειγμα από την πρόσφατη νομολογία του ΣτΕ είναι η διοικητική πράξη υπογραφής από τον Υπουργό Εξωτερικών της Τελικής Συμφωνίας για την επίλυση των διαφορών οι οποίες περιγράφονται στις αποφάσεις του Συμβουλίου Ασφαλείας των Ηνωμένων Εθνών 817 (1993) και 845 (1993), τη λήξη της Ενδιάμεσης Συμφωνίας του 1995 και την εδραίωση στρατηγικής εταιρικής σχέσης μεταξύ της Ελληνικής Δημοκρατίας και της «πρώην Γιουγκοσλαβικής Δημοκρατίας της Μακεδονίας» (πΓΔΜ)][footnoteRef:51]. Στην κατηγορία αυτή εντάσσονται και οι πράξεις με τις οποίες επιτρέπεται η υποδοχή και διαμονή νατοϊκών δυνάμεων και η διέλευσή τους από την ελληνική επικράτεια[footnoteRef:52], καθώς και η άδεια ή η άρνηση χορήγησης άδειας του Υπουργού Δικαιοσύνης για την εγγραφή προσημείωσης υποθήκης επί ακινήτων αλλοδαπού Δημοσίου ή για την επίσπευση αναγκαστικής εκτέλεσης κατά του αλλοδαπού Δημοσίου[footnoteRef:53] και η ανάκληση της σχετικής άδειας[footnoteRef:54], έστω και αν στις σχετικές αποφάσεις της Ολομέλειας διατυπώθηκε λίαν τεκμηριωμένη μειοψηφική άποψη. Επιβάλλεται να τονιστεί, στο σημείο αυτό, ότι δεν αποτελούν κυβερνητικές πράξεις όλες οι πράξεις που αφορούν τις σχέσεις της Ελλάδας με τα ξένα κράτη[footnoteRef:55]. Η τρίτη κατηγορία περιλαμβάνει την απονομή χάριτος από τον Πρόεδρο της Δημοκρατίας[footnoteRef:56] και η τέταρτη κατηγορία την κήρυξη επιστράτευσης[footnoteRef:57], καθώς και, κατ’ αναλογία, και την κήρυξη της Χώρας σε κατάσταση πολιορκίας[footnoteRef:58].  [41:  ΣτΕ Ολ 2438/1966, Ολ 1947/1960, ΣτΕ Ολ 1116, 1117/2014: στην αιτιολογική έκθεση του Ν. 4050/2012 αναφέρεται ότι η απόφαση του Υπουργικού Συμβουλίου με την οποία καθορίζονται οι επιλέξιμοι τίτλοι (εν προκειμένω η Π.Υ.Σ. 5/24.2.2012) είναι κυβερνητική πράξη που ανάγεται στη διαχείριση της πολιτικής εξουσίας, κατά το άρθρο 45 παρ. 5 του π.δ. 18/1989 (Α’ 8), και όχι εκτελεστή διοικητική πράξη. Ο χαρακτηρισμός, όμως, ορισμένων διοικητικών πράξεων ως κυβερνητικών, εξαιρουμένων, κατά την ανωτέρω διάταξη, από τον ακυρωτικό έλεγχο του Συμβουλίου της Επικρατείας, ανήκει αποκλειστικώς στην αρμοδιότητα του Δικαστηρίου τούτου και όχι του νομοθέτη.]  [42:  ΣτΕ Ολ 2785/2015: το ΠΔ 38/28.6.2015 (Α΄ 63) περί Προκήρυξης Δημοψηφίσματος για κρίσιμο εθνικό θέμα, και, συγκεκριμένα, για να εγκριθεί ή να απορριφθεί το σχέδιο συμφωνίας, το οποίο κατέθεσαν η Ευρωπαϊκή Επιτροπή, η Ευρωπαϊκή Κεντρική Τράπεζα και το Διεθνές Νομισματικό Ταμείο στο Eurogroup της 25.06.2015, εκδοθέν βάσει του άρθρου 44 παρ. 2 του Συντάγματος, όπως και η από 26.6.2015 απόφαση του Υπουργικού Συμβουλίου (Α΄ 62) περί υποβολής πρότασης διενέργειας Δημοψηφίσματος για κρίσιμο εθνικό θέμα κατά το άρθρο 44 παρ. 2 εδ. α΄ του Συντάγματος αφορούν την προκήρυξη δημοψηφίσματος και συνιστούν, ως εκ τούτου, κυβερνητικές πράξεις αναγόμενες στη διαχείριση της πολιτικής εξουσίας κατά την έννοια του άρθρου 45 παρ. 5 του ΠΔ 18/1989. Επομένως, οι πράξεις αυτές δεν υπόκεινται στον ακυρωτικό έλεγχο του Συμβουλίου της Επικρατείας και, συνεπώς, η κρινόμενη αίτηση πρέπει να απορριφθεί ως απαράδεκτη.]  [43:  ΣτΕ 3605/1971, 1631/1975, 484/1978, 1199/1986.]  [44:  ΣτΕ 2275/1966: Επρόκειτο για πράξη με την οποία γινόταν αποδεκτή παραίτηση υπουργού ο οποίος έγινε πρόεδρος της βουλής. Κατά το ΣτΕ «δια της προσβολής της πράξης επιδιώκεται η περαιτέρω αμφισβήτηση του κύρους της υπό της βουλής γενομένης εκλογής του παραιτηθέντος υπουργού ως προέδρου της βουλής δι’ ήν αρμοδία είναι η βουλή».]  [45:  ΣτΕ Ολ 102/1930.]  [46:  ΣτΕ Ολ 347/1937.]  [47:  ΣτΕ Ολ 747/1930: Όταν … δια την εφαρμογήν του νόμου, είναι αναγκαία η έκδοσις νομοθετικού ή κανονιστικού Διατάγματος, η εκτελεστική εξουσία, ως εξουσία ανεξάρτητος να κρίνη αυτή πότε είναι εύθετος ο χρόνος προς λήψιν των δια την εφαρμογήν του νόμου προσηκόντων μέτρων  υπέχει πολιτικάς ευθύνας, αλλά δεν υπόκειται εις έλεγχον δικαστικόν.]  [48:  ΣτΕ 557/2003.]  [49:  Βλ. Πορίσματα νομολογίας ΣτΕ 1929-1959, σ. 321.]  [50:  ΣτΕ Ολ 885/1946: κυβερνητικόν χαρακτήρα … δύναται κατ' αρχήν να προσδώση εις διοικητικήν τινα πράξιν υπό ωρισμένους όρους σύνδεσμος αυτής προς διεθνείς συμφωνίας και διεθνείς εν γένει σχέσεις, ως διεθνείς όμως συμφωνίαι θεωρούνται αι συναπτόμεναι υπό προσώπων φερόντων την ιδιότητα δημοσίων οργάνων και ενεργούντων εξ ονόματος των συμβαλλομένων Πολιτειών. Θα πρέπει να σημειωθεί ότι το Συμβούλιο της Επικρατείας έχει υιοθετήσει την έννοια της «αποσπαστής» πράξης από τις διεθνείς σχέσεις (Ι. Σαρμά, Η συνταγματική και διοικητική νομολογία του Συμβουλίου της Επικρατείας, εξελικτική μελέτη των μεγάλων θεμάτων, εκδ. Αντ. Σάκκουλα, Αθήνα-Κομοτηνή, 1990, σελ. 349), κατά της οποίας θεωρεί ότι η αίτηση ακυρώσεως ασκείται παραδεκτώς. Παραδείγματα αποσπαστών πράξεων αποτελούν η απέλαση (ΣτΕ 218, 3149/1987) και η έκδοση αλλοδαπού (ΣτΕ 2190/2001, 3046/2017).]  [51:  ΣτΕ Ολ 2615, 2616/2018, 2397/2019, 1946/2019.]  [52:  ΣτΕ 4156/2000.]  [53:  ΣτΕ Ολ 22/2007, Ολ 3669/2006.]  [54:  ΣτΕ 1209/2014: η ανάκληση της άδειας αναγκαστικής εκτέλεσης κατά αλλοδαπού Δημοσίου ως actus contrarius της χορήγησης άδειας αναγκαστικής εκτέλεσης κατά το άρθρο 923 του Κώδικα Πολιτικής Δικονομίας, έχει τον χαρακτήρα της κυβερνητικής πράξης και η υπουργική απόφαση, με την οποία ανακαλείται η ήδη χορηγηθείσα άδεια, κατ’ επανεκτίμηση των επιπτώσεων στις διεθνείς σχέσεις της Χώρας από τη λήψη αναγκαστικών μέτρων εις βάρος αλλοδαπής Πολιτείας, ουδεμία δε επιρροή ασκεί στην φύση της ως άνω υπουργικής απόφασης, ως κυβερνητικής πράξης, η τυχόν σημειωθείσα εν τω μεταξύ – μέχρι την έκδοση της ανακλητικής πράξης – πρόοδος της διαδικασίας της εκτέλεσης (με την επίδοση επιταγής προς εκτέλεση ή περίληψης της κατασχετήριας έκθεσης κ.λπ.).]  [55:  ΣτΕ 302/2016, σκέψη 5.]  [56:  ΣτΕ Ολ 23-25/1945, Ολ 2163/1946: Επί τη βάσει μόνον του άρθρ. 27 του Συν/τος, του παρέχοντος τω ανωτάτω άρχοντι την εκτελεστικήν εξουσίαν, η αρμοδιότης αύτη της απονομής χάριτος δεν θα ανήκεν αυτώ εν τη ιδιότητι του αρχηγού της εκτελεστικής εξουσίας, διότι εξέρχεται του πλαισίου της διοικητικής λειτουργίας και συνδέεται στενώς προς την άσκησιν της δικαστικής….Το εκ του άρθρ. 39 του Συν/τος απορρέον δικαίωμα του βασιλέως να χαρίζη, μεταβάλλη και ελαττώνη τας υπό των δικαστηρίων καταγινωσκομένας ποινάς αποτελεί εξαιρετικήν αρμοδιότητα του αυτώ χάριν του υπερτέτρου της πολιτείας συμφέροντος και επί τω τέλει εξυπηρετήσεως γενικωτέρας κρατικής σκοπιμότητος.]  [57:  ΣτΕ Ολ 164/1940. ]  [58:  Έτσι ο Ε. Σπηλιωτόπουλος, Εγχειρίδιο Διοικητικού Δικαίου, όπ.π., αρ. περ. 87.] 

19. Κοινό χαρακτηριστικό των παραπάνω πράξεων, κατά πάγια νομολογία, είναι ότι με αυτές «δεν ασκούνται εν στενή εννοία διοικητικές αρμοδιότητες, αλλ’ αντιμετωπίζονται από τα ανώτατα όργανα του Κράτους πολιτικής φύσεως ζητήματα, αναγόμενα στη διαχείριση προβλημάτων υψίστης σημασίας για την Χώρα». Επομένως, από τη φύση τους, οι πράξεις αυτές δεν μπορούν να υπάγονται στον ευθύ ακυρωτικό έλεγχο του Συμβουλίου της Επικρατείας, διότι άλλως ο έλεγχος αυτός θα υπεισερχόταν ανεπίτρεπτα στο πεδίο αμιγώς πολιτικών εκτιμήσεων, που εκφεύγει από τη δικαστική λειτουργία[footnoteRef:59]. [59:   ΣτΕ Ολ 1317/1972, Ολ 22/2007, Ολ 3669/2006.] 


20. Επιπλέον, κατά πάγια νομολογία, η μη υπαγωγή των κυβερνητικών πράξεων σε δικαστικό έλεγχο, που αφορά σε ελάχιστες κατηγορίες πράξεων, προσδιοριζόμενες εκάστοτε από το ίδιο το δικαστήριο, δεν συνδέεται με τη βαρύτητα καθεμιάς από αυτές[footnoteRef:60] και δεν τελεί υπό την αρνητική προϋπόθεση της ελλείψεως αντανακλαστικών συνεπειών από την εφαρμογή των πράξεων αυτών στην άσκηση ατομικών δικαιωμάτων. Οι πράξεις αυτές μπορούν να έχουν, όπως κάθε πράξη, επίπτωση σε συνταγματικώς προστατευόμενα ατομικά δικαιώματα ή σε πολιτικά δικαιώματα. Η μη υπαγωγή τους σε δικαστικό έλεγχο υπαγορεύεται και δικαιολογείται μόνον από την προπεριγραφείσα φύση τους και δεν συναρτάται με τις τυχόν επιπτώσεις και συνέπειές τους ούτε συνδέεται με την βαρύτητα καθεμιάς απ’ αυτές. Εξ άλλου, η μη υπαγωγή των πράξεων αυτών σε ευθύ ακυρωτικό έλεγχο δεν συνεπάγεται την αποδέσμευση του οργάνου που τις εκδίδει από την υποχρέωση τηρήσεως των οικείων συνταγματικών διατάξεων ούτε αποκλείει την ανόρθωση ενδεχομένων δυσμενών επιπτώσεών τους σε ιδιώτες κατά τρόπους και διαδικασίες που, κατά περίπτωση, προβλέπονται από την έννομη τάξη[footnoteRef:61]. Έχει απλώς την έννοια ότι, για τους προεκτεθέντες λόγους, οι πράξεις αυτές δεν υπόκεινται στον συγκεκριμένο έλεγχο. Το γεγονός της αδυναμίας ακυρωτικού ελέγχου των εν λόγω πράξεων δεν οδηγεί αναγκαίως στο συμπέρασμα ότι το σύστημα αυτό του ελέγχου προσκρούει στις διατάξεις που κατοχυρώνουν το δικαίωμα πλήρους και αποτελεσματικής δικαστικής προστασίας και ότι, κατά συνεκδοχή, πρέπει να υπόκεινται σε ευθύ ακυρωτικό έλεγχο και οι κυβερνητικές πράξεις, δεδομένου ότι το δικαίωμα αυτό δεν είναι απόλυτο, αλλά υπόκειται και σε περιορισμούς[footnoteRef:62]. [60:  ΣτΕ Ολ 2615, 2616/2018, 2397/2019, 1946/2019.]  [61:  Επισημαίνεται ότι με τις αποφάσεις του Εφετείου Αθηνών (πολιτικό δικαστήριο) 1725/1966 και 2448/1969 κρίθηκε ότι, «προκειμένου περί κυβερνητικών πράξεων, που ζημιώνουν ιδιώτες, ευθύνεται το Δημόσιο για αποζημίωση αν συντρέχουν οι προϋποθέσεις του άρθρου 105 ΕισΝΑΚ». Με την πρώτη εξ αυτών έγινε δεκτό ότι «ο χαρακτήρας της σχετικής πράξης ως κυβερνητικής ουδαμώς εμποδίζει τον έλεγχον νομιμότητας αυτής και την αναγνώρισιν δικαιώματος αποζημιώσεως του εκ ταύτης υποστάντος παρανόμως ζημίαν». Με τις ως άνω αποφάσεις του Εφετείου Αθηνών κρίθηκε ότι, ναι μεν δεν υπόκεινται σε αίτηση ακυρώσεως οι κυβερνητικές πράξεις, τα τακτικά δικαστήρια όμως δεν κωλύονται να εξετάσουν παρεμπιπτόντως τη νομιμότητα των πράξεων αυτών και, εάν τις κρίνουν παράνομες, να επιδικάσουν αποζημίωση υπέρ του ζημιωθέντος με τις προϋποθέσεις του άρθρου 105 του ΕισΝΑΚ. Το νομικό ζήτημα της ευθύνης του Δημοσίου προς αποζημίωση από κυβερνητικές πράξεις λύθηκε προσφάτως από το Συμβούλιο της Επικρατείας με την απόφαση ΣτΕ 943/2023, του Α΄Τμήματος, το οποίο δέχθηκε ότι αγωγική αξίωση αποζημίωσης για ζημία προκληθείσα από την έκδοση κυβερνητικής πράξης μπορεί να έχει ως νομική βάση μόνο το άρθρο 4 παρ. 5 του Συντάγματος (ισότητα στα δημόσια βάρη), σύμφωνα με το οποίο υπάρχει αποζημιωτική ευθύνη του Δημοσίου από νόμιμη δράση των οργάνων του, χάριν του δημοσίου συμφέροντος, όταν προκαλούν βλάβη ιδιαίτερη και σπουδαία, σε βαθμό ώστε να υπερβαίνει τα όρια που είναι κατά το Σύνταγμα ανεκτά προκειμένου να εξυπηρετηθεί ο σκοπός δημοσίου συμφέροντος, στον οποίο αποβλέπει η δράση αυτή κατά την οικεία νομοθεσία. Λόγω της σπουδαιότητας του ζητήματος, η 5μελής σύνθεση του Α΄ Τμήματος παρέπεμψε στην 7μελή, η οποία, με την απόφαση ΣτΕ 270/2025, παρέπεμψε στην Ολομέλεια, η οποία εξέδωσε την απόφαση ΣτΕ Ολ 1361/2025. Βλ. και ΣτΕ 1942/2020.]  [62:  ΣτΕ Ολ 22/2007, Ολ 3669/2006, Ολ 2787/2015. ] 


δ) Νομολογιακές προσπάθειες συρρίκνωσης της κατηγορίας των κυβερνητικών πράξεων

21. Επιβάλλεται η παρατήρηση ότι, στην πρόσφατη, κυρίως, νομολογία, διαμορφώνεται η τάση συρρίκνωσης της κατηγορίας των κυβερνητικών πράξεων. Προσήκει η παράθεση δύο σημαντικών μειοψηφικών απόψεων που διατυπώθηκαν σε υποθέσεις που αφορούσαν πράξεις οι οποίες συνδέονται με τη διαχείριση των διεθνών σχέσεων της χώρας. Έτσι, στις αποφάσεις ΣτΕ Ολ 3669/2006 και Ολ 22/2007, επισημάνθηκε ότι, στην ελληνική συνταγματική έννομη τάξη η δράση όλων των οργάνων, άρα και των οργάνων της εκτελεστικής λειτουργίας, είτε αυτή ασκεί εν στενή εννοία διοικητικά καθήκοντα, είτε εκδίδει πράξεις διαχείρισης της πολιτικής εξουσίας, είναι συντεταγμένη και υπόκειται στο Σύνταγμα. Θεμέλιο του καθιερουμένου από το Σύνταγμα κράτους δικαίου είναι η αρχή της νομιμότητας της δράσης της Διοίκησης και ο ακυρωτικός έλεγχος των πράξεών της. Συνέπεια τούτου είναι ότι η δράση της εκτελεστικής λειτουργίας μπορεί να μην υπόκειται στον δικαστικό έλεγχο όλως κατ’ εξαίρεση, μόνον σε τομέα που το ίδιο το Σύνταγμα ανέχεται. Τέτοιος τομέας είναι ο τομέας της εκ μέρους της εκτελεστικής λειτουργίας αμιγούς διαχείρισης της πολιτικής εξουσίας, δηλαδή οι σχέσεις της Κυβέρνηση με τη Βουλή και οι διεθνείς σχέσεις της Χώρας. Μόνο στον τομέα αυτό είναι ανεκτό κατά τα άρθρα 20 παρ. 1 (ατομικό δικαίωμα σε πλήρη και αποτελεσματική δικαστική προστασία) 95 παρ. 1 περίπτ. α΄ (κατοχύρωση του ενδίκου μέσου της αιτήσεως ακυρώσεως) του Συντάγματος το απαράδεκτο προσβολής των «κυβερνητικών» πράξεων που θεσπίζει το άρθρο 45 παρ. 5 του ΠΔ 18/1989. Έτσι, σε περίπτωση κατά την οποία όργανο της εκτελεστικής λειτουργίας εκδίδει πράξη, κατ’ επίκληση διατάξεως νόμου, η οποία του αναθέτει μεν να προβεί σε στάθμιση των αναγκών της διαχείρισης της εσωτερικής πολιτικής εξουσίας ή των διεθνών σχέσεων της Χώρας, ταυτόχρονα, όμως, η πράξη αυτή έχει και αντανάκλαση στην άσκηση ατομικού δικαιώματος, κατοχυρωμένου συνταγματικώς, ενός ή περισσοτέρων προσώπων, θίγοντάς το ή ρυθμίζοντάς την άσκησή του, τότε η πράξη αυτή, έχοντας απολέσει τον αμιγή «κυβερνητικό» της χαρακτήρα, επανέρχεται στον κανόνα της εκτελεστής διοικητικής πράξεως και είναι ελεγκτή από τον ακυρωτικό δικαστή. Τούτο διότι δεν νοείται διοικητική πράξη, με την οποία γίνεται επέμβαση στην άσκηση ατομικών δικαιωμάτων, τα οποία κατοχυρώνει και ρυθμίζει κανόνας δικαίου συνταγματικής τάξεως, να μην είναι ελεγκτή από την δικαστική εξουσία[footnoteRef:63].  [63:  Κατά την εν λόγω μειοψηφούσα άποψη, η υιοθέτηση της αντίθετης εκδοχής, της εκδοχής δηλαδή, ότι οι πράξεις της εκτελεστικής λειτουργίας, οι οποίες επιδιώκουν την εξυπηρέτηση των αναγκών διαχειρίσεως της πολιτικής εξουσίας εκφεύγουν, ως εκ της φύσεώς τους, παντός δικαστικού ελέγχου, θα οδηγούσε στο άτοπο, συνταγματικές διατάξεις, που επιβάλλουν υποχρεώσεις της Πολιτείας υπέρ των διοικουμένων, χωρίς κανένα περιορισμό και επιφύλαξη, όπως είναι, μεταξύ άλλων, η διάταξη του άρθρου 2 παρ. 1 του Συντάγματος, που ορίζει ότι ο σεβασμός και η προστασία της αξίας του ανθρώπου αποτελούν πρωταρχική υποχρέωση της Πολιτείας, να μπορούν να περιορισθούν από τον νομοθέτη (και, ακολούθως, με δική του εξουσιοδότηση από την Διοίκηση) κατ’ επίκληση της ανάγκης διατηρήσεως φιλικών σχέσεων με ξένη χώρα και τούτο χωρίς κανένα δικαστικό έλεγχο.] 


22. Κατά άλλη μειοψηφήσασα γνώμη, η έννοια των κυβερνητικών πράξεων αποτελούσε κατάλοιπο του πρώιμου σταδίου του δικαστικού ελέγχου της διοικητικής δράσεως και συνεπαγόμενη αδυναμία του ακυρωτικού δικαστού να ελέγξει τη συμφωνία ορισμένου εμπειρικώς διαμορφωμένου καταλόγου διοικητικών πράξεων προς τον νόμο και το Σύνταγμα δεν δύναται να θεωρηθεί υφιστάμενη υπό την πλήρη ισχύ του συνταγματικού κράτους δικαίου, θεμέλιο του οποίου είναι η αρχή της νομιμότητας της διοικήσεως και ο ακυρωτικός έλεγχος των πράξεών της. Τούτο άλλωστε προκύπτει και από τον συνδυασμό των συνταγματικών διατάξεων των άρθρων 20 παρ. 1, 82 παρ. 1, 87 παρ. 2 και 95 παρ. 1 του Συντάγματος, επί τη βάσει των οποίων δεν καταλείπεται στη Διοίκηση στάδιο αυθαιρέτου δράσεως ούτε παρέχεται στον δικαστή ευχέρεια όπως, αυτοπεριοριζόμενος, απέχει του ελέγχου πράξεων, τις οποίες ήθελε χαρακτηρίσει κυβερνητικές[footnoteRef:64]. [64:  ΣτΕ Ολ 3669/2006, Ολ 22/2007. Κατά τη γνώμη αυτή, σε δικαστικό έλεγχο ως εκτελεστή διοικητική πράξη κατ’ άρθρα 20 παρ. 1 και 95 παρ. 1 του Συντάγματος και άρθρο 45 παρ. 1 του ΠΔ 18/1989 υπάγεται ακόμη και η συμφωνία της 17ης Ιουνίου 2018 που υπεγράφη από τους Υπουργούς Εξωτερικών Ελλάδας και Βόρειας Μακεδονίας σχετικά με την Τελική Συμφωνία για την επίλυση των διαφορών, οι οποίες περιγράφονται στις αποφάσεις του Συμβουλίου Ασφαλείας των Ηνωμένων Εθνών για τη λήξη της Ενδιάμεσης Συμφωνίας του 1995. Όπως προκύπτει από το περιεχόμενο της Συμφωνίας, τα μέρη θέλησαν μέσω αυτής και πριν κυρωθεί με νόμο από την ελληνική Βουλή να έχει έννομες συνέπειες τόσο στο εσωτερικό όσο και στο εξωτερικό. Εν όψει του περιεχομένου της επίδικης συμφωνίας, σύμφωνα με το άρθρο 18 της Συνθήκης της Βιέννης (ΝΔ 402/1974, ΦΕΚ Α΄ 141), με τις δεσμεύσεις που αναλήφθηκαν με την επίδικη συμφωνία όλα τα όργανα της ελληνικής πολιτείας οφείλουν να απέχουν από ενέργειες οι οποίες αντιβαίνουν στο περιεχόμενο της συμφωνίας (ΣτΕ Ολ 2616/2018).] 


ε) Περιπτώσεις όπου το ΣτΕ έκρινε ότι οι προσβαλλόμενες πράξεις δεν αποτελούν κυβερνητικές πράξεις, παρά τον αντίθετο νομοθετικό χαρακτηρισμό ή τον σχετικό ισχυρισμό της Κυβέρνησης

23. Κατά πάγια νομολογία, ο χαρακτηρισμός ορισμένων διοικητικών πράξεων ως κυβερνητικών και, επομένως, εξαιρουμένων από τον ακυρωτικό έλεγχο του Συμβουλίου της Επικρατείας, ανήκει αποκλειστικώς στην αρμοδιότητα του Δικαστηρίου και όχι του νομοθέτη. Επιβάλλεται να τονιστεί ότι και στο πλαίσιο της λεγόμενης μνημονιακής νομολογίας, στην υπόθεση του PSI, το Συμβούλιο της Επικρατείας έκρινε, με την 1116/2014 απόφαση της Ολομελείας του, τα εξής: «στην αιτιολογική έκθεση του Ν. 4050/2012 αναφέρεται ότι η απόφαση του Υπουργικού Συμβουλίου περί καθορισμού των επιλέξιμων τίτλων (Π.Υ.Σ. 5/24.2.2012) είναι κυβερνητική πράξη, που ανάγεται στη διαχείριση της πολιτικής εξουσίας. Ο χαρακτηρισμός, όμως, ορισμένων πράξεων ως κυβερνητικών, κατά την έννοια του άρθρου 45 παρ. 5 του π.δ. 18/1989, με συνέπεια την εξαίρεσή τους από τον ακυρωτικό έλεγχο του Συμβουλίου της Επικρατείας, δεν ανήκει στον νομοθέτη, αλλά στο [Συμβούλιο της Επικρατείας…]. Εν προκειμένω, η Π.Υ.Σ. 5/24.2.2012, με την οποία κινήθηκε η διαδικασία αντικατάστασης των τίτλων που ορίζονται στην ίδια πράξη ως επιλέξιμοι, με σκοπό τη μείωση του δημοσίου χρέους, δεν έχει, ως εκ του περιεχομένου της, χαρακτήρα κυβερνητικής πράξης, υπό την ως άνω έννοια, διότι δεν συνιστά δικαστικώς ανέλεγκτη διαχείριση της πολιτικής εξουσίας η με την πράξη αυτή προταθείσα, σε πιστωτές του ιδιωτικού τομέα, αντικατάσταση τίτλων, η οποία επηρέασε την έννομη σχέση από κάθε τίτλο που τελικά αντικαταστάθηκε»[footnoteRef:65]. Έτσι, παρά το γεγονός ότι στην ίδια την αιτιολογική έκθεση του Ν. 4050/2012, Κανόνες τροποποιήσεως τίτλων, εκδόσεως ή εγγυήσεως του Ελληνικού Δημοσίου με συμφωνία των Ομολογιούχων, αναφέρεται ότι η απόφαση του Υπουργικού Συμβουλίου με την οποία καθορίζονται οι επιλέξιμοι τίτλοι (εν προκειμένω η Π.Υ.Σ. 5/24.2.2012) είναι κυβερνητική πράξη που ανάγεται στη διαχείριση της πολιτικής εξουσίας, κατά το άρθρο 45 παρ. 5 του ΠΔ 18/1989, και όχι εκτελεστή διοικητική πράξη, το Δικαστήριο έκρινε, στις γνωστές αποφάσεις ΣτΕ Ολ 1116 και 1117/2014, τα εξής: «Ο χαρακτηρισμός … ορισμένων διοικητικών πράξεων ως κυβερνητικών, εξαιρουμένων, κατά την ανωτέρω διάταξη, από τον ακυρωτικό έλεγχο του Συμβουλίου της Επικρατείας, ανήκει αποκλειστικώς στην αρμοδιότητα του Δικαστηρίου τούτου και όχι του νομοθέτη (βλ. ΣτΕ Ολ 2438/1966, 1947/1960), εν προκειμένω δε, η ανωτέρω απόφαση του Υπουργικού Συμβουλίου περί καθορισμού των επιλεξίμων τίτλων έχει εκδοθεί, όπως και οι λοιπές προσβαλλόμενες πράξεις της διαδικασίας τροποποιήσεως των τίτλων τούτων, κατ’ εφαρμογήν διατάξεων του Ν. 4050/2012, με τις οποίες ρυθμίζεται κυριαρχικώς η τροποποίηση αυτών, ανεξαρτήτως αν η επιχειρούμενη με τον εν λόγω νόμο αναδιάταξη του δημοσίου χρέους με συμμετοχή του ιδιωτικού τομέα είχε αποτελέσει αντικείμενο διεθνών συμφωνιών και διαβουλεύσεων (πρβλ. ΣτΕ 237/1956, 678/1939, 352/1936). Αβασίμως, επομένως, προβάλλεται από το Δημόσιο ότι οι προσβαλλόμενες πράξεις, ως πράξεις κυβερνήσεως, απαραδέκτως πλήσσονται με την κρινόμενη αίτηση». [65:  Ομοίως ΣτΕ Ολ 237-238/2015, 425/2015, 4746-4749/2014, 3724/2014, 3006-3010/2014, 2402/2014, 1506-1508/2014, ΣτΕ 4976/2014, 293/2017.] 


24. Επίσης, παρά τον περί του αντιθέτου ισχυρισμό του Ελληνικού Δημοσίου, σύμφωνα με την πρόσφατη απόφαση ΣτΕ Ολ 49/2021, που αποτυπώνει την πάγια σχετική νομολογία, «η απόφαση του Υπουργού Δικαιοσύνης, με την οποία διατάσσεται η έκδοση αλλοδαπού υπηκόου, δεν συνιστά πράξη αναγόμενη στην απονομή της ποινικής δικαιοσύνης, αλλά εκτελεστή πράξη διοικητικής αρχής, κατά την έννοια των άρθρων 95 παρ. 1 περ. α΄ του Συντάγματος και 45 παρ. 1 του π.δ. 18/1989[footnoteRef:66]. Η απόφαση αυτή δεν εξαιρείται του ακυρωτικού ελέγχου, μη χαρακτηριζόμενη ως κυβερνητική πράξη, κατά την έννοια του άρθρου 45 παρ. 5 του ΠΔ 18/1989, καθόσον εκδίδεται εντός των ορίων που χαράσσει το άρθρο 5 παρ. 2 εδ. α΄ του Συντάγματος, το οποίο εγγυάται σε όλους, ανεξαιρέτως, τους ευρισκομένους στην Ελλάδα αλλοδαπούς, απόλυτη προστασία της ζωής, της τιμής και της ελευθερίας τους, επιτρέπει δε αποκλίσεις από την απόλυτη αυτή προστασία μόνον σε περιπτώσεις προβλεπόμενες από το διεθνές δίκαιο. Υπό την αντίθετη εκδοχή, θα καθίστατο ανέφικτος ο δικαστικός έλεγχος της τηρήσεως εκ μέρους του Υπουργού Δικαιοσύνης των διατάξεων των διεθνών συμβάσεων και του Κώδικα Ποινικής Δικονομίας, με τις οποίες θεσπίζονται οι εγγυήσεις υπό τις οποίες κρίνεται το αίτημα εκδόσεως που υποβάλλουν αλλοδαπές αρχές[footnoteRef:67]. Εξ άλλου, ούτε η απόφαση του Υπουργού Δικαιοσύνης, με την οποία καθορίζεται η σειρά προτεραιότητος μεταξύ των κρατών στα οποία θα παραδοθεί ο εκζητούμενος, σε περίπτωση συρροής αιτήσεων εκδόσεως, έχει τον χαρακτήρα κυβερνητικής πράξεως εξαιρουμένης του ακυρωτικού ελέγχου. Τούτο δε διότι η απόφαση αυτή εκδίδεται κατόπιν εκτιμήσεως αντικειμενικών κριτηρίων προβλεπομένων από τις διατάξεις των εφαρμοζομένων διεθνών συμβάσεων και της συμπληρωματικώς εφαρμοζομένης διατάξεως του άρθρου 439 του Κώδικα Ποινικής Δικονομίας (Conseil d’ État 119789 της 31.1.1992 και 222654 της 15.6.2001, Ανώτατο Ομοσπονδιακό Δικαστήριο της Ελβετίας BGE 124II586 της 8.10.1998, BGE 132II81 της 22.12.2005)». [66:  ΣτΕ 2190/2001 7μ., 1509/2010, 3185/2010, 3046/2017 7μ.]  [67:  ΣτΕ 2190/2001 7μ., 3046/2017 7μ., Ολ 110/2020.] 


στ) Συμπέρασμα

25. Παρά τις προσπάθειες της θεωρίας να θεμελιώσει επιστημονικώς την ως άνω εξαίρεση από τη δικαστική προστασία, να εντοπίσει τις ιδιομορφίες των κυβερνητικών πράξεων, να τις διακρίνει με σαφήνεια από τις άλλες ενέργειες της εκτελεστικής εξουσίας, να τις συστηματοποιήσει και να λογοδοτήσει για την ύπαρξή τους, είναι εμφανής η αδυναμία εύρεσης επίκαιρων, πειστικών και δογματικώς συνεπών επιχειρημάτων, οπότε απομένει η ειλικρινής ομολογία ότι οι κυβερνητικές πράξεις αποτελούν περισσότερο θεωρητική κληρονομία του παρελθόντος και λιγότερο έκφραση της σύγχρονης νομικής πραγματικότητας[footnoteRef:68]. Ωστόσο, παρά τις δυσκολίες που αντιμετωπίζει με τις κυβερνητικές πράξεις, η επιστήμη του δημοσίου δικαίου εξακολουθεί να τις αποδέχεται ως ξεχωριστή κατηγορία αποφάσεων της εκτελεστικής εξουσίας και διστάζει να αποκηρύξει το άρθρο 45 παρ. 5 του ΠΔ 18/1989 ως αντισυνταγματικό[footnoteRef:69]. Ενδιαφέρουσα συναφώς είναι η πρόταση του καθηγητή και πρώην Προέδρου του ΔΕΕ Β. Σκουρή, ο οποίος, στηριζόμενος στην ανάλυση του άρθρου 20 παρ. 1 του Συντάγματος, προτείνει τη συρρίκνωση της κατηγορίας των δικαστικώς απρόσβλητων κυβερνητικών πράξεων με την εξής συλλογιστική: Εκτιμά ότι μόνον οι καθορισμένες και συγκεκριμένες αποφάσεις που λαμβάνονται στο πλαίσιο της δραστηριότητας του Προέδρου της Δημοκρατίας ως ρυθμιστή του πολιτεύματος (άρθρο 30 παρ. 1 εδ. α΄ του Συντάγματος) δεν συνιστούν εκτελεστές πράξεις διοικητικής αρχής και, επομένως, δεν υπόκεινται σε ακυρωτικό έλεγχο. Πρόκειται για τα διατάγματα διάλυσης της Βουλής και προκήρυξης εκλογών, σύγκλησης της Βουλής, αναστολής των εργασιών της κ.λπ. Όλες οι υπόλοιπες πράξεις που φέρονται ως κυβερνητικές θα πρέπει να παύσουν να υφίστανται προνομιακή μεταχείριση και να ακολουθούν, υπό τους όρους του άρθρου 20 του Συντάγματος, τη δικαστική οδό. Επομένως, κατά την άποψη αυτή, οι πράξεις που αναφέρονται στη διαχείριση των διεθνών σχέσεων, τα μέτρα που λαμβάνονται για την εξωτερική και εσωτερική ασφάλεια του κράτους, η απονομή χάριτος μπορούν να αποτελούν αντικείμενο δικαστικής προστασίας, όταν και εφόσον πληρούνται οι δικονομικές και λοιπές διαδικαστικές προϋποθέσεις προσβολής τους[footnoteRef:70]. Είναι προφανές, βεβαίως, ότι, αφενός, οι πιθανότητες ευδοκίμησης των σχετικών ένδικων βοηθημάτων είναι ελάχιστες και, αφετέρου, η έκταση και η ένταση του δικαστικού ελέγχου θα είναι περιορισμένες, αφού οι συγκεκριμένες ενέργειες της κρατικής εξουσίας εναπόκεινται πλήρως στη διακριτική ευχέρεια των αρμόδιων κρατικών οργάνων. Πάντως, το μεγάλο εύρος διακριτικής ευχέρειας συμβιβάζεται με την υπαγωγή της στον δικαστικό έλεγχο: απλώς ο δικαστής θα κληθεί να σεβαστεί τις πρωτοβουλίες των ελεγχόμενων οργάνων και θα αρκεστεί στη διακρίβωση των τυπικών και εξωτερικών στοιχείων, θα περιοριστεί, δηλαδή, σε αυστηρό έλεγχο νομιμότητας και θα εμπιστευθεί τη σκοπιμότητα των επίμαχων πράξεων στους φορείς της εκτελεστικής εξουσίας. Παρόλο που τα περιθώρια ελέγχου είναι στενά, θα εξετασθούν οπωσδήποτε οι κανόνες της αρμοδιότητας, η τήρηση της διοικητικής διαδικασίας, η -έστω στοιχειώδης- αιτιολογία της απόφασης[footnoteRef:71]. Πιο συντηρητική, η κρατούσα, ως φαίνεται, στην θεωρία του δημοσίου δικαίου άποψη δέχεται ότι οι κυβερνητικές πράξεις, όπως η κατηγορία αυτή έχει οριοθετηθεί από τη νομολογία, αποτελούν διοικητικές πράξεις που παρουσιάζουν, ωστόσο, την ιδιαιτερότητα, ότι δεν υπόκεινται σε δικαστικό έλεγχο με αίτηση ακύρωσης. Σύμφωνα με αυτήν, οι κυβερνητικές πράξεις εκδίδονται βάσει αρμοδιότητας που παρέχεται από το Σύνταγμα ή από νομοθετικές διατάξεις και ρυθμίζουν θέματα σχετικά με τη λεγόμενη «πολιτική εξουσία ή κυβερνητική λειτουργία». Πάντως, οι πράξεις αυτές εκφεύγουν μεν του ακυρωτικού ελέγχου, όχι όμως και του δικαστικού ελέγχου εν γένει, αφού, υπό νομολογιακώς διατυπωθείσες προϋποθέσεις, δημιουργούν αστική ευθύνη του κράτους[footnoteRef:72]. [68:  Βλ., αντί πολλών, Πρ. Δαγτόγλου, Διοικητικό Δικονομικό Δίκαιο, Εκδ. Σάκκουλα, 2014, αρ. περ. 530· Π. Λαζαράτου, Διοικητικό Δικονομικό Δίκαιο, Νομική Βιβλιοθήκη, 2021, σ. 531 επ.· Επ. Σπηλιωτόπουλου, Εγχειρίδιο Διοικητικού Δικαίου Ι, Νομική Βιβλιοθήκη, 2023, αρ. περ. 87 επ.· Π. Παυλόπουλου, Η συνταγματική κατοχύρωση της αιτήσεως ακυρώσεως, Αντ. Ν. Σάκκουλα Αθήνα-Κομοτηνή 1982, σ. 265 επ. Βλ. και ΣτΕ Ολ 448/1939: «από επιστημονικής και θεωρητικής απόψεως, ο καθορισμός και το περιεχόμενον των Κυβερνητικών πράξεων, η φύσις αυτών και η ύπαρξίς των ως ιδιαιτέρας κατηγορίας διοικητικών πράξεων, αι επί μέρους διακρίσεις των και οι επί τούτων εφαρμοζόμενοι κανόνες δικαίου δεν κατέστη δυνατόν να καθορισθώσι σαφώς και καθ' ομοιόμορφον τρόπον εν τη διεθνεί επιστήμη». ]  [69:  Δ. Κοντόγιωργα-Θεοχαροπούλου, Το κριτήριο του “λειτουργικού διχασμού των οργάνων” (dédoublement fonctionnel) του Διεθνούς Δικαίου, ως κριτήριο του φαινομένου της δικαστικής  ασυλίας των “κυβερνητικών πράξεων” στο Εσωτερικό Δημόσιο Δίκαιο, ΔιΔικ 1990, σ. 257.]  [70:  Όταν, δηλαδή, ο αιτών θεμελιώνει έννομο συμφέρον, τηρεί τις προβλεπόμενες προθεσμίες κ.λπ.]  [71:  Β. Σκουρή, Διοικητικό Δικονομικό Δίκαιο Ι, Εκδ. Σάκκουλα, Θεσσαλονίκη, 1996, σ. 71 επ.]  [72:  Βλ. Φ. Σπυρόπουλου, Συνταγματικό Δίκαιο, Εκδ. Σάκκουλα, Αθήνα, 2020, σ. 405 επ.] 


